CELEX: 62019CN0885
Language: el
Date: 2019-12-04 00:00:00
Title: Υπόθεση C-885/19 P: Αναίρεση που άσκησε στις 4 Δεκεμβρίου 2019 η Fiat Chrysler Finance Europe κατά της αποφάσεως που εξέδωσε το Γενικό Δικαστήριο (έβδομο πενταμελές τμήμα) στις 24 Σεπτεμβρίου 2019 στις συνεκδικασθείσες υποθέσεις T-755/15 και T-759/15, Luxembourg και Fiat Chrysler Finance Europe κατά Επιτροπής

10.2.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 45/30
            
         
      Αναίρεση που άσκησε στις 4 Δεκεμβρίου 2019 η Fiat Chrysler Finance Europe κατά της αποφάσεως που εξέδωσε το Γενικό Δικαστήριο (έβδομο πενταμελές τμήμα) στις 24 Σεπτεμβρίου 2019 στις συνεκδικασθείσες υποθέσεις T-755/15 και T-759/15, Luxembourg και Fiat Chrysler Finance Europe κατά Επιτροπής
      (Υπόθεση C-885/19 P)
      (2020/C 45/28)
      Γλώσσα διαδικασίας: η αγγλική
      
         Διάδικοι
      
      
         Αναιρεσείουσα: Fiat Chrysler Finance Europe (εκπρόσωποι: J. Rodriguez, abogado, N. de Boynes, avocat, M. Engel, Rechtsanwalt, G. Maisto, avvocato)
      
         Λοιποί διάδικοι στην αναιρετική διαδικασία: Ευρωπαϊκή Επιτροπή, Ιρλανδία
      
         Αιτήματα
      
      Η αναιρεσείουσα ζητεί από το Δικαστήριο:
      
                  —
               
               
                  να αναιρέσει την απόφαση του Γενικού Δικαστηρίου (έβδομο πενταμελές τμήμα) της 24ης Σεπτεμβρίου 2019 στις συνεκδικασθείσες υποθέσεις T-755/15 και T-759/15·
               
            
                  —
               
               
                  να ακυρώσει την προσβαλλόμενη απόφαση της Επιτροπής της 21ης Οκτωβρίου 2015 (1) σύμφωνα με το άρθρο 263, παράγραφος 4, ΣΛΕΕ ή, επικουρικώς, εάν και στον βαθμό που το Δικαστήριο δεν είναι σε θέση να αποφανθεί οριστικώς, να αναπέμψει την υπόθεση στο Γενικό Δικαστήριο· και
               
            
                  —
               
               
                  να καταδικάσει την Επιτροπή στα δικαστικά έξοδα της Fiat Chrysler Finance Europe σύμφωνα με το άρθρο 138, παράγραφος 1, και 184, παράγραφοι 1 και 2, του Κανονισμού Διαδικασίας του Δικαστηρίου καθώς και στα έξοδα της Fiat Chrysler Finance Europe σε πρώτο βαθμό.
               
            
         Λόγοι αναιρέσεως και κύρια επιχειρήματα
      
      Πρώτος λόγος αναιρέσεως: η ανάλυση στην οποία προέβη το Γενικό Δικαστήριο όσον αφορά το κατά πόσον η Συμφωνία Προέγκρισης Ενδοομιλικής Τιμολόγησης (ΣΠΕΤ) παρέσχε οικονομικό πλεονέκτημα στη Fiat Chrysler Finance Europe ενέχει παράβαση του άρθρου 107 ΣΛΕΕ διότι (i) το Γενικό Δικαστήριο εφάρμοσε εσφαλμένως το νομικό κριτήριο σχετικά με το κατά πόσον με τη ΣΠΕΤ εγκρίθηκε μια μέθοδος η οποία έβαινε πέραν του εφαρμοστέου περιθωρίου εκτίμησης, και ii) το Γενικό Δικαστήριο δεν προσδιόρισε ορθώς την οικεία επιχείρηση η οποία επωφελήθηκε από το τη ΣΠΕΤ.
      Δεύτερος λόγος αναιρέσεως: η εκ μέρους του Γενικού Δικαστηρίου ανάλυση της νομικής βάσης την οποία χρησιμοποιεί η Επιτροπή όσον αφορά την αρχή του πλήρους ανταγωνισμού είναι ακατάλληλη και αντιφατική και παραβιάζει τη γενική αρχή περί παραθέσεως κατάλληλης και συνεκτικής αιτιολογίας.
      Τρίτος λόγος αναιρέσεως: το Γενικό Δικαστήριο παραβίασε τη θεμελιώδη αρχή της ασφάλειας δικαίου i) επικυρώνοντας την εσφαλμένως προσδιορισθείσα από την Επιτροπή αρχή του πλήρους ανταγωνισμού χωρίς να ελέγξει το πεδίο εφαρμογής της ούτε το περιεχόμενό της και ii) κρίνοντας ότι το τεκμήριο επιλεκτικότητας είχε εφαρμογή όσον αφορά τη ΣΠΕΤ.
      
         (1)  Απόφαση (ΕΕ) 2016/2326 της Επιτροπής, της 21ης Οκτωβρίου 2015, σχετικά με την κρατική ενίσχυση SA.38375 (2014/C πρώην 2014/NN), την οποία έθεσε σε εφαρμογή το Λουξεμβούργο υπέρ της Fiat [κοινοποιηθείσα υπό τον αριθμό C(2015) 7152] (ΕΕ 2016, L 351, σ. 1).